## Rješenje Ustavnog suda Republike Hrvatske broj: U-I-756/1996, U-I-768/1996, U-I-924/1996, U-I-925/1996, U-I-926/1996, U-I-927/1996, U-I-933/1996, U-I-941/1996, U-I-955/1996, U-I-711/1996, U-I-19. od 2

### NN 8/1997 (28.1.1997.), Rješenje Ustavnog suda Republike Hrvatske broj: U-I-756/1996, U-I-768/1996, U-I-924/1996, U-I-925/1996, U-I-926/1996, U-I-927/1996, U-I-933/1996, U-I-941/1996, U-I-955/1996, U-I-711/1996, U-I-19. od 2

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o prijedlozima podnesenim na temelju članka 18. Ustavnog zakona o Ustavnom
sudu Republike Hrvatske, na sjednici održanoj dana 23. siječnja 1997. godine,
donio je slijedeće

## **RJEŠENJE**

1. Prijedlozi se odbacuju.

2. Ovo će se rješenje objaviti u "Narodnim novinama".

Obrazloženje

U predmetima za ocjenu ustavnosti odredaba Zakona o naknadi za imovinu
oduzetu za vrijeme jugoslavenske komunističke vladavine ("Narodne novine",
br. 92/96), predlagatelj Srđan Ružić (U-I-756/1996) je ujedno predložio
da Ustavni sud odgodi primjenu tog Zakona, dok predlagatelji Stanko Lazar
i dr. (U-I-924/1996) predložili su odgodu njegovog stupanja na pravnu snagu,
a predlagatelji Ljerka Zubić (U-I-955/1996), Vida Korenić (U-I-941/1996),
Martina Mance i dr. (U-I-768/1996), SUVLAH - Udruženje za povrat oduzete
imovine i imovinskih prava, Zagreb, Podružnica Varaždin (U-I-927/1996),
Franciska Grošinić i dr. (U-I-933/1996), predložili su privremenu obustavu
izvršenja tog Zakona.

Nadalje, predlagatelj Matija Očić (U-I-771/1996) predlaže donošenje
privremene mjere obustave izvršenja pojedinačnih akata ili radnji, a koje
bi se mogle poduzimati od 1. siječnja 1997., dok predlagatelj Milivoj Mojsović
(U-I-19/1997), predlaže privremenu obustavu izvršenja odredbi članka 24.
osporavanog Zakona jer bi izvršenjem mogle nastati teško otklonjive posljedice.
Podredno predlaže da Ustavni sud odgodi sklapanje ugovora o prodaji stana
do 2020. godine, tj. tek onda kad stanovi budu u cijelosti plaćeni vlasnicima.

Svi se ti prijedlozi, u suštini, svode na privremenu mjeru obustave
(neprimjenjivanje) Zakona.

S obzirom na srodnost svih tih prijedloga, Ustavni sud je odlučio spojiti
sve postupke radi donošenja privremenih mjera, te o svim prijedlozima odlučiti
jednom odlukom. U pogledu temeljnog zahtjeva za ocjenu ustavnosti Zakona
o naknadi za imovinu oduzetu za vrijeme jugoslavenske komunističke vladavine
Sud će donijeti posebne odluke.

Prijedlozi nisu dopušteni.

Za donošenje privremene mjere obustave zakona Ustavni sud nije ovlašten
niti nadležan, a odgovarajući zahtjevi zbog toga nisu pravno dopušteni.

Odredba članka 18. Ustavnog zakona o Ustavnom sudu Republike Hrvatske
("Narodne novine", br. 13/91) propisuje da Ustavni sud može, do donošenja
konačne odluke, privremeno obustaviti pojedinačne akte ili radnje koje
se poduzimaju na osnovi zakona ili drugog propisa, ustavnost, odnosno zakonitost
kojih se ocjenjuje, ako bi njihovim izvršenjem mogle nastupiti teško otklonjive
posljedice.

Odredbom članka 53. stavak 2. Poslovnika Ustavnog suda Republike Hrvatske
("Narodne novine", br. 29/94) propisuje se da Sud može, na prijedlog podnositelja
ustavne tužbe, odgoditi izvršenje osporenog akta do donošenja odluke, ako
bi izvršenje prouzročilo podnositelju tužbe štetu koja bi se teško mogla
popraviti, a odgoda nije protivna javnom interesu niti bi se odgodom nanijela
nekome veća šteta.

Ove odredbe odnose se na slučajeve kad je - na temelju zakona ili drugog
propisa ustavnost ili zakonitost kojeg se ocjenjuje ili se pobija ustavnom
tužbom - već donijet pojedinačni akt nadležne državne vlasti. Na temelju
ovih odredaba ne može se suspendirati, odnosno privremeno odgoditi, primjena
zakona, odnosno drugog propisa ili njegovih dijelova.

U ovim pravnim predmetima pojedinačni akti, na temelju Zakona o naknadi
za imovinu oduzetu za vrijeme jugoslavenske komunističke vladavine, još
nisu donijeti pa su zbog toga podneseni prijedlozi pravno nedopušteni te
ih je, temeljem članka 26. Ustavnog zakona o Ustavnom sudu Republike Hrvatske,
trebalo odbaciti.

Odluka o objavi temelji se na članku 20. Ustavnog zakona o Ustavnom
sudu Republike Hrvatske.

Broj: U-I-756/1996,   U-I-768/1996,
U-I-924/1996,   U-I-925/1996,
U-I-926/1996,   U-I-927/1996,
U-I-933/1996,   U-I-941/1996,
U-I-955/1996,   U-I-771/1996,
U-I-19/1997
    Zagreb, 23. siječnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 8/1997-128